**SPOROČILO ZA JAVNOST**

**ZA TAKOJŠNJO OBJAVO**

**Premiera Baleta SNG Maribor**

***Baletni triptih Myth, Rain Dogs, Aperture* v koreografiji Gaja Žmavca, Johana Ingerja in Edwarda Cluga**

**MARIBOR, 11. APRIL – Balet Slovenskega narodnega gledališča Maribor bo v petek, 14. aprila 2023, v Dvorani Ondine Otta Klasinc premierno izvedel *Baletni triptih Myth, Rain Dogs, Aperture* v koreografiji Gaja Žmavca, Johana Ingerja in Edwarda Cluga.**

Triptih sodobnih baletov se začenja z noviteto *Myth* v koreografiji mladega plesnega ustvarjalca Gaja Žmavca, ki se posveča raziskovanju ljudskih pripovedi in nekaterih evropskih mitov in legend. Plešejo Tetiana Svetlična, Monja Obrul, Tea Bajc, Beatrice Bartolomei, Mina Radaković, Ema Perić, Satomi Netsu, Andrea Schifano, Luka Ostrež, Davide Buffone, Matteo Magalotti, Tomaž Abram Viktor Golub, Christopher Thompson, Lucio Mautone, Sytze Jan Luske in Aleksander Trenevski.

Sledita mojstrovini dveh mednarodno priznanih in večkrat nagrajenih koreografov – *Rain Dogs* Johana Ingerjain *Aperture* Edwarda Cluga, v katerih vsak ustvarjalec preizprašuje določeno stanje človekovega bivanja.

Švedski ustvarjalec Johan Inger v plesni uprizoritvi *Rain Dogs*, ki poteka ob glasbenem sopotništvu ameriškega skladatelja in tekstopisca Toma Waitsa, raziskuje tako rekoč animalistično perspektivo bivanja z družbenega dna. Medtem ko pada dež, pes s svojim zanesljivim čutom za voh samozavestno in z veliko mero radovednosti raziskuje meje svojega teritorija, pri tem pa odkriva in zaznava, kdo ali kaj je »tam onkraj«. Toda pes nenadoma ne najde več svoje poti nazaj, saj je dež spral vonj vseh sledi. Ingerjeva poosebljena metafora psa je izhodišče za nadaljnjo raziskovanje medosebnih odnosov, identitete in spola, skratka sistemov in konstruktov, s katerimi se individualno soočamo in se jim nemalokrat tudi moramo upreti. V uspešnici, ki je od praizvedbe redno na sporedu baletnih ansamblov po vsem svetu, leta 2011 v Theatru Basel v dveh zasedbah plešejo Evgenija Koškina/Asami Nakashima, Tetiana Svetlična/Mirjana Šrot, Monja Obrul/Tea Bajc, Catarina de Meneses/Tijuana Križman Hudernik, Davide Buffone/Andrea Schifano, Yuya Omaki/Matteo Magalotti, Matteo Magalotti/Davide Buffone, Tomaž Abram Viktor Golub/Lucio Mautone in Christopher Thompson/Sytze Jan Luske.

Umetniški direktor mariborskega Baleta Edward Clug v svoji uprizoritvi *Aperture* na glasbo Milka Lazarja raziskuje idejo prostorskega interjerja in posameznika, ujetega v njegov intimni prostor, ter našo povsem človeško željo biti z drugim in biti zaželen. Oder tako postane na neki način voajersko »kukalo«, skozi katerega se razgrne medsebojna privlačnost protagonistov, njihovo deljenje intime ter posledično načeto ali izginevajoče poželenje po drugem. Nizozemski časnik *Trouw* je Clugovo kreacijo *Aperture* po praizvedbi v Nederlands Dans Theater leta 2019 označil kot vizionarsko in preprosto fenomenalno. Plešejo Asami Nakashima, Tijuana Križman Hudernik, Catarina de Meneses, Tetiana Svetlična, Tea Bajc, Davide Buffone, Matteo Magalotti, Luka Ostrež, Yuya Omaki in Christopher Thompson.

###

**Fotografije za medije** so na voljo v spletnem medijskem središču.

***Myth*** <https://www.sng-mb.si/2023/04/10/baletni-triptih-gaj-zmavc-myth/>

***Rain Dogs*** <https://www.sng-mb.si/2023/04/10/baletni-triptih-johan-inger-rain-dogs/>

***Aperture*** <https://www.sng-mb.si/2023/04/10/baletni-triptih-edward-clug-aperture/>

Foto: Tiberiu Marta/SNG Maribor

**Uredništva prosimo, da akreditirajo novinarje, ki bodo poročali o predstavi.**

dodatne informacije

Alan Kavčič

041/697-121